ХьэтIохъущокъуэм и хадэм щыблэнущ
КъБР-м Егъэджэныгъэмрэ щIэныгъэмкIэ и министерствэм и жэрдэмкIэ мэкъуауэгъуэм и 22-м Налшык ХьэтIохъущокъуэм и хадэм щекIуэкIынущ фэеплъ пэкIу. Ар хуэгъэпсащ Хэку зауэшхуэр зэрыщIидзэрэ илъэс 72-рэ щрикъум.
Паркым ит «ЩIыхьым и мафIэ мыужьыхым» деж пщэдджыжьым сыхьэти 4-м щызэ-хуэсынущ щIалэгъуалэ гупышхуэ. Абыхэм абдеж щыпагъэнэнущ Хэку зауэшхуэм хэкIуэдахэм я фэеплъ шэху уэздыгъэхэр. ПэкIум кърагъэблэгъэнущ зауэм и ветеранхэр, абы хэтынущ жылагъуэ, щIалэгъуалэ зэгухьэныгъэхэм, политикэ партхэм я лIыкIуэхэр. А махуэ гуауэр зи нэгу щIэкIахэм ягу къагъэкIыжынущ гузэвэгъуэр къазэрытепсыхауэ щытар, абы я гум щигъэщIа гурыгъузхэр.
Фэеплъ зэхуэсым къыдогъэблагъэ абы хэтыну гукъыдэж зиIэ псори.
НЫБЭЖЬ Таисэ.
